ECB kan med de nedenfor anførte supplerende bemærkninger generelt støtte ordningerne for gennemsigtighed i de foreslåede nye artikler 8a og 8b i forordning (EF) nr. 1060/2009 (7), som stiller krav om, at udstedere af strukturerede finansielle instrumenter også giver visse andre kreditvurderingsbureauer adgang til de oplysninger, som de giver deres udpegede kreditvurderingsbureau. Indførelse af sådanne oplysningskrav tilsigter at øge kvaliteteten og gennemsigtigheden omkring vurderingsprocessen vedrørende strukturerede finansielle instrumenter og kan endvidere bidrage til øget konkurrence mellem kreditvurderingsbureauer. Desuden er de nye krav til en vis grad identiske med de regler, som den amerikanske Securities and Exchange Commission (SEC) har anvendt siden juni 2010 (8). Konvergens mellem EU’s og det amerikanske grundlag for regulering, i det omfang det er muligt, udgør et vigtigt element med hensyn til lige konkurrencevilkår.

ECB ønsker dog at fremhæve nogle mulige betænkligheder i forbindelse med gennemførelse af de nye oplysningskrav. For det første antages under de foreslåede ordninger det kreditvurderingsbureau, der er udpeget til at udstede en kreditvurdering i et givet tilfælde, at være udsat for øget konkurrence fra andre godkendte kreditvurderingsbureauer (kreditvurderingsbureauer, der ikke er udpeget). Navnlig kan det for kreditvurderingsbureauer, der ikke er udpeget, være lettere at udstede uopfordrede kreditvurderinger, eftersom de vil få adgang til oplysninger, som udstederen har givet det udpegede kreditvurderingsbureau. Der kan dog være betydelige hindringer for markedsadgang for de kreditvurderingsbureauer, der ikke er udpeget, i forbindelse med: a) de lovmæssige godkendelseskriterier for adgang til udsteders oplysninger, og b) den uformelle viden, som det udpegede kreditvurderingsbureau har som følge af sine længerevarende forbindelser med udstederen. Erfaringerne med reglerne om gennemsigtighed, som SEC har indført, har således endnu ikke éntydigt bekræftet, at disse regler har en væsentlig indvirkning på kreditvurderingspraksis, navnlig på grund af forøgelse af antallet af uopfordrede kreditvurderinger. For det andet ville muligheden for at fremskaffe mange kreditvurderinger betyde, at udstedere kunne vælge den gunstigste vurdering (»kreditvurderings-shopping«), hvilket kunne føre til konkurrence mellem kreditvurderingsbureauer om at frembringe de mest gunstige vurderinger. Dette kunne have en negativ indflydelse på kvaliteten af de udstedte vurderinger. For det tredje ville det også være nødvendigt at undersøge udstederens situation, under hensyntagen til aspekter såsom: a) byrden i forbindelse med at give adgang til oplysninger for kreditvurderingsbureauer, der ikke er udpeget, og b) beskyttelse mod eventuel misbrug af de oplysninger, som det ikke udpegede kreditvurderingsbureau har modtaget.

ECB har forståelse for, at ordningerne om gennemsigtighed i forslaget til nye artikler 8a og 8b har fundet almindelig tilslutning under det forberendende arbejde med forordningsforslaget (9). ECB foreslår derfor kun begrænsede ændringer (10). Det anbefales samtidig, at ESMA følger udviklingen på de ovenfor nævnte områder nøje i forbindelse med gennemførelsen af forordningsforslaget således, at hensigtsmæssige justeringer kan fremsættes af Kommissionen i lyset af de indvundne erfaringer (11).